ԱՄՓՈՓԱԹԵՐԹ
«Հայաստանի Հանրապետությունում դրոշմավորման փորձնական ծրագրի շրջանակում դրոշմավորման ենթակա ապրանքների ցանկը և ցանկում ներառված ապրանքների դրոշմավորման փորձնական ծրագիրը հաստատելու մասին» ՀՀ կառավարության որոշման նախագծի 

	1. ՀՀ Էկոնոմիկայի նախարարություն
	19.10.2026թ.

	
	01/27153-2026

	Թեև Նախագծով նախատեսվում է, որ դրոշմավորման ծածկագրերը տրամադրվելու են անհատույց, այնուամենայնիվ, նշված հանգամանքը չի բացառում տնտեսավարողների համար լրացուցիչ ծախսերի առաջացումը։ Մասնավորապես, կարող է առաջանալ ծրագրային ապահովման թարմացման, սարքավորումների ձեռքբերման կամ արդիականացման, աշխատակիցների ուսուցման և ներքին գործընթացների վերակազմակերպման անհրաժեշտություն։ Հատկապես կարևոր է գնահատել ծրագրի ազդեցությունը փոքր և միկրոձեռնարկատիրության վրա՝ հաշվի առնելով հնարավոր լրացուցիչ վարչարարական և ֆինանսական բեռը։
Միաժամանակ, Նախագծով դրոշմավորման փորձնական ծրագրում ներառվել են ապրանքների լայն շրջանակ՝ ձկնեղենից, մեղրից, չորացրած բանջարեղենից և համեմունքներից մինչև բուսական յուղեր, ալյուր, հացահատիկային արտադրանք և սննդային հավելումներ։ Հաշվի առնելով ապրանքախմբերի բազմազանությունը՝ անհրաժեշտ է լրացուցիչ հիմնավորել դրանց ընտրության անհրաժեշտությունը՝ ներկայացնելով համապատասխան ապրանքների շրջանառության հետ կապված առկա խնդիրների, դրանց նկատմամբ լրացուցիչ վերահսկողության անհրաժեշտությունը։
Բացի այդ, նպատակահարմար է հստակեցնել փորձնական ծրագրի մասնակիցների ընտրության չափանիշները և արդյունքների գնահատման մեխանիզմները՝ հաշվի առնելով ինչպես ապրանքների շրջանառության հետագծելիության ու վերահսկողության բարելավումը, այնպես էլ տնտեսավարողների համար առաջացող ծախսերն ու վարչարարական բեռը։ Դա հնարավորություն կտա համակողմանի գնահատել փորձնական ծրագրի արդյունավետությունը և դրա արդյունքների հիման վրա որոշել պարտադիր դրոշմավորման հետագա ներդրման նպատակահարմարությունը։
Մտահոգիչ է նաև փորձնական ծրագրի իրականացման՝ 2026 թվականի նոյեմբերի 1-ից 
30-ը ներառյալ սահմանված մեկամսյա ժամկետը, որը կարող է բավարար չլինել ապրանքների շրջանառության ամբողջ շղթայի, տեղեկատվական համակարգերի ինտեգրման և դրոշմավորման տեխնիկական գործընթացների պատշաճ փորձարկման համար։ Հետևաբար, նպատակահարմար է վերանայել ծրագրի տևողությունը՝ ապահովելու դրա արդյունավետ փորձարկման և արդյունքների համակողմանի գնահատման հնարավորությունը։
Հաշվի առնելով վերոգրյալը՝ ՀՀ էկոնոմիկայի նախարարությունը, իր իրավասությունների շրջանակում, սկզբունքային առարկություններ չունի ներկայացված Նախագծի վերաբերյալ՝ միաժամանակ կարևորելով փորձնական ծրագրի իրականացման ընթացքում տնտեսավարողների շահերի, մրցակցային միջավայրի և ապրանքաշրջանառության անխափանության ապահովումը, ինչպես նաև ծրագրի արդյունքների համակողմանի տնտեսական գնահատման իրականացումը։
	Ընդունվել է ի գիտություն

Հարկ է նկատի ունենալ, որ փորձնական ծրագրի նպատակն է գործնականում բացահայտել դրոշմավորման գործընթացի հնարավոր խնդիրներն ու ռիսկերը և մշակել դրանց լուծումները՝ մինչև պարտադիր դրոշմավորման համակարգի ներդրումը։ Հետևաբար, տնտեսվարողների հնարավոր ծախսերի և տեխնիկական վերազինման անհրաժեշտության առավել հստակ գնահատումը նպատակահարմար է իրականացնել փորձնական ծրագրի արդյունքների հիման վրա՝ հաշվի առնելով գործնականում ի հայտ եկած կարիքներն ու խնդիրները։

	2. ՀՀ ֆինանսների նախարարություն
	15.10.2026թ.

	
	01/2-3/27054-2026

	Դիտողություններ և առաջարկություններ չկան
	Ընդունվել է ի գիտություն

	3. ՀՀ արդարադատության նախարարություն
	22.10.2026թ.

	
	/27.4.3/56058-2026

	1.Նախագծի նախաբանում հղում է կատարվում ՀՀ հարկային օրենսգրքի 396․1-ին հոդվածի 2-րդ մասին, որի համաձայն Հայաստանի Հանրապետության վավերացրած միջազգային համաձայնագրերի հիման վրա հսկիչ (նույնականացման) նշաններով դրոշմավորման ենթակա ապրանքների ցանկը, դրոշմավորման ներդրման ժամկետները, այդ թվում՝ փորձնական ծրագրերի իրականացման ժամկետները /․․․/ հաստատում է Կառավարությունը: 
Այս կապակցությամբ հարկ է նշել, որ «ԵԱՏՄ նույնականացման միջոցներով ապրանքների դրոշմավորման մասին» համաձայնագրի 5-րդ հոդվածի համաձայն՝ ապրանքների դրոշմավորում սահմանելու վերաբերյալ որոշում ընդունելիս Հանձնաժողովի խորհուրդը սահմանում է այդ ապրանքների ցանկը՝ Եվրասիական տնտեսական միության արտաքին տնտեսական գործունեության ապրանքային անվանացանկին (այսուհետ՝ ԵԱՏՄ ԱՏԳ ԱԱ) համապատասխան նշելով դրանց ծածկագրերը։
Վերոնշյալ իրավանորմերի վերլուծությունից բխում է, որ յուրաքանչյուր ապրանքի համար ՀՀ կառավարության կողմից կարող է հաստատվել փորձնական ծրագիր միայն Հանձնաժողովի խորհրդի կողմից այդ ապրանքի պարտադիր դրոշմավորման մասին համապատասխան որոշման առկայության դեպքում։
Ուստի հիմք ընդունելով վերոգրյալը, անհրաժեշտ է պարզաբանել արդյոք Հանձնաժողովի խորհրդի կողմից ընդունվել է Նախագծի հավելված 1-ով սահմանված ապրանքների վերաբերյալ պարտադիր դրոշմավորման պահանջ սահմանող որոշում և այդ մասին կատարել նշում Նախագծում և դրա հիմնավորման մեջ, իսկ այդ որոշման բացակայության դեպքում Նախագծի կարգավորումները անհրաժեշտ է վերանայել լիազորող նորմի անհամապատասխանությամբ պայմանավորված՝ հիմք ընդունելով «Նորմատիվ իրավական ակտերի մասին» օրենքի պահանջները։
Այս համատեքստում նաև հարկ է նշել, որ փորձնական ծրագրի հիմնական գաղափարն այն է, որ տնտեսվարողները կամավոր հիմունքներով նախապես փորձարկեն իրենց տեղեկատվական համակարգերը, տեխնիկական հագեցվածությունը և գործընթացները, քանի դեռ դրոշմավորման պահանջը դեռևս պարտադիր չէ: 
Հետևաբար, ԵԱՏՄ մակարդակով տվյալ ապրանքատեսակների մասով պարտադիր դրոշմավորման պահանջ նախատեսված չլինելու պարագայում տնտեսվարողների համար որևէ տնտեսական կամ իրավական շահագրգռվածություն առկա չի լինի կամավոր ներդրումներ կատարելու, տեխնիկապես վերազինվելու կամ ժամանակ ծախսելու այս փորձնական ծրագրին միանալու համար: 
	Չի ընդունվել
Հարկ է նկատի ունենալ, որ «ԵԱՏՄ նույնականացման միջոցներով ապրանքների դրոշմավորման մասին» համաձայնագրով նախատեսված է ինչպես ԵԱՏՄ մակարդակով դրոշմավորման միասնական համակարգ ներդնելու, այնպես էլ առանձին անդամ պետության կողմից իր տարածքում դրոշմավորում սահմանելու հնարավորություն։
Մասնավորապես, Համաձայնագրի 3-րդ և 5-րդ հոդվածներով կարգավորվում է ԵԱՏՄ մակարդակով դրոշմավորում սահմանելու ընթացակարգը, իսկ 7-րդ հոդվածի 1-3-րդ մասերով՝ անդամ պետության կողմից իր տարածքում դրոշմավորում սահմանելու մտադրության ծանուցման և համապատասխան որոշման բացակայության դեպքում ազգային օրենսդրությանը համապատասխան դրոշմավորում կիրառելու ընթացակարգը։
Հետևաբար, Համաձայնագրով նախատեսված՝ ԵԱՏՄ մակարդակով դրոշմավորում սահմանելու մասին Հանձնաժողովի խորհրդի որոշման առկայությունը չի կարող դիտարկվել որպես փորձնական ծրագրի իրականացման պարտադիր նախապայման։

	2․ Նախագծի նախաբանից անհրաժեշտ է հանել Սահմանադրության 153-րդ հոդվածի 3-րդ մասին կատարված հղումը, քանի որ այն չի հանդիսանում լիազորող նորմ Նախագծի ընդունման համար։
	Ընդունվել է 

	3․ Հաշվի առնելով այն հանգամանքը, որ 2026 թվականի հոկտեմբերի 22-ի դրությամբ Նախագիծը դեռևս գտնվում է շրջանառության փուլում՝ առաջարկում ենք վերանայել ծրագրի մեկնարկման ժամկետները։
	Ընդունվել է ի գիտություն
Հաշվի առնելով այն, որ նախագծով առաջարկվում է հաստատել դրոշմավորման փորձնական ծրագիրը, ուստի ծրագրի մեկնարկման ժամկետի վերանայման անհրաժեշտությունը բացակայում է։ 

	4․ Միևնույն ժամանակ առաջարկում ենք քննարկել՝ արդյոք Նախագծով սահմանված մեկամսյա ժամկետը բավարար է տեխնիկական վերազինման, ինչպես նաև մասնակիցների՝ ՊԵԿ-ի և օպերատորի համակարգերին ինտեգրման գործընթացները փորձարկելու համար։
	Ընդունվել է ի գիտություն
Հարկ է նկատի ունենալ, որ նշված ժամկետում իրականացվելու են իրազեկման աշխատանքներ և հարկ վճարողներին տրամադրվելու է օժանդակություն համակարգին ինտեգրման հարցերում։

	4. Ֆինանսատնտեսական նախարարական կոմիտեի 27.10.2026թ. նիստ
	

	
	

	Տրվել է դրական դիրքորոշում՝ պայմանով, որ նախքան Կառավարության նիստի օրակարգում ներառելը՝
1)	Արդարադատության նախարարության հետ կհամաձայնեցվեն իրավական ձևակերպումները,
2)	ՄՍՇՊՀ հետ կքննարկվի և կվերջնականացվի ծրագրի շրջանակում դրոշմավորման ենթակա ապրանքների ցանկը:
	Նախագիծը քննարկվել է շահագրգիռ մարմինների հետ։
Քննարկումների արդյունքում նախագծում՝ այդ թվում ապրանքների ցանկում փոփոխություններ չեն կատարվել։
[bookmark: _GoBack]Միաժամանակ, նույնականացման միջոցներով դրոշմավորման փորձնական ծրագրերի նախագծերում ներառված ապրանքներին զուգահեռ առկա են նույն ԱՏԳ ԱԱ ծածկագրի 4-նիշ մակարդակին, սակայն 10-նիշ մակարդակով տարբերվող կամ արդեն իսկ դրոշմավորման ենթակա ապրանքախմբերում ներառված այլ ապրանքներ, որոնց համար պարտադիր դրոշմավորման պահանջ սահմանելու է գործող՝ դրոշմավորումը կարգավորող ՀՀ կառավարության որոշումներում լրացումներ կատարելու միջոցով, այլ ոչ թե նոր որոշումներ ընդունելու միջոցով։



